разрешаването на кантаксантин с Регламент за изпълнение (ЕС) 2015/1486, както и на изтеглянето от пазара на посочената добавка за неразрешени видове животни и употреби с Регламент за изпълнение (ЕС) 2017/1145 на Комисията (7), е целесъобразно да бъде отменен Регламент (ЕО) No 775/2008 на Комисията (8), с който бяха установени максимално допустими граници на остатъчни вещества за кантаксантин.
 (6)
 По отношение на фуражните добавки, чието разрешително не е изтекло до датата на влизане в сила на настоящия регламент, е целесъобразно да се предвиди преходен период за заинтересованите страни, в рамките на който да могат да бъдат изразходвани съществуващите наличности от съответните добавки, премикси, фуражни суровини и комбинирани фуражи, произведени с тези добавки, като се има предвид срокът на трайност на някои фуражи, съдържащи въпросните добавки.
 (7)
 Изтеглянето от пазара на продуктите, посочени в приложение I, не пречи те да бъдат разрешени или да бъдат предмет на мярка във връзка с техния статут в съответствие с Регламент (ЕО) No 1831/2003.
 (8)
 Налице е несигурност дали някои вещества, микроорганизми или препарати (наричани „продукти“) са фуражни добавки, попадащи в обхвата на Регламент (ЕО) No 1831/2003. Възможно е тази несигурност да се дължи на включването на някои продукти както в Регистъра на фуражните добавки, посочен в член 17 от Регламент (ЕО) No 1831/2003, така и в каталога на фуражните суровини, създаден в съответствие с член 24 от Регламент (ЕО) No 767/2009 на Европейския парламент и на Съвета (9). Несигурността може да произтича и от редица съмнения или въпроси, изразени от националните компетентни органи, отговарящи за официалния контрол, или от икономическите оператори, във връзка с класификацията на определени продукти, като се вземат предвид по-специално насоките, установени с Препоръка 2011/25/ЕС на Комисията (10).
 (9)
 Тази несигурност относно статута на някои продукти по отношение на фуражните добавки в обхвата на Регламент (ЕО) No 1831/2003 може да възпрепятства предлагането на пазара на фуражни продукти в целия Съюз, тъй като разграничението между фуражни добавки и други фуражни продукти има значение за условията за пускането им на пазара в зависимост от съответното приложимо законодателство.
 (10)
 За да се преодолее несигурността по отношение на статута на някои продукти като фуражни добавки, е целесъобразно да се приемат съответни мерки съгласно Регламент (ЕО) No 1831/2003, за да се изясни този статут. Тези мерки биха осигурили последователност при третирането на съответните продукти и биха улеснили работата на националните компетентни органи, отговарящи за официалния контрол, като същевременно ще помогнат на заинтересованите стопански субекти да извършват дейността си при подходящо равнище на правна сигурност.
 (11)
 За да се определи дали продуктите са фуражни добавки, попадащи в обхвата на Регламент (ЕО) No 1831/2003, е целесъобразно да се прави справка с насоките за разграничаване между фуражни добавки, фуражни суровини и други продукти, установени с Препоръка 2011/25/ЕС. По-специално в тези насоки се предвиждат няколко критерия, които да бъдат разглеждани едновременно при оценката на всеки отделен случай, за да се създаде профил на всеки конкретен продукт, като се вземат предвид всички негови характеристики. Сред критериите, които може да са подходящи за разграничаване между фуражни добавки и фуражни суровини, са методът на